Sătui de atacurile ucrainenilor în zona Belgorod, rușii au intrat în forță și au cucerit șase așezări din regiune
Ministerul apărării de la Moscova a anunţat sâmbătă "eliberarea" mai multor localităţi din Ucraina, transmit agenţiile internaţionale de presă, arată Agerpres.
În regiunea Harkov din nord-estul Ucrainei, forţele ruse au ocupat satele Pletenivka, Ohirţeve, Borivska, Pilna şi Strilecina, toate aflate chiar la frontiera cu regiunea Belgorod din vestul Rusiei.
În regiunea Doneţk din est, unde ruşii au avansat lent, dar continuu în ultimele luni, a fost cucerit satul Keramik, s-a afirmat în aceeaşi informare pentru presă.
Ce spune apărarea ucraineană?
Armata rusă a continuat, sâmbătă, atacurile în regiunea de nord-est a Harkivului, a declarat guvernatorul Harkivului. Oleh Siniegubov a spus că au avut loc lupte grele pentru controlul mai multor sate din apropierea graniței ucrainene, unde Rusia a lansat, vineri, noua ofensivă.
De precizat este faptul că în ultimul timp forțele armate rusești atacau fie cu rachete, fie cu drone - asaltul cu blindate marchează astfel o nouă întorsătură în strategia de luptă a rușilor.
Ministerul ucrainean al Apărării a raportat că grupuri de asalt cu blindate ruseşti de dimensiuni nespecificate au încercat să străpungă apărarea ucraineană lângă Vovchansk vineri dimineaţa devreme şi că luptele au continuat în zonă după ce forţele ucrainene au respins atacurile ruseşti.
„Lupte grele au loc de-a lungul întregii linii a frontului. O atenție deosebită este acordată direcțiilor din regiunea Harkiv, Pokrovsk și alte direcții din regiunea Donețk. Am discutat despre acțiuni defensive și întărirea pozițiilor noastre în regiunea Harkiv. Subiect separat - Ceasiv Iar. Comandantul şef a vorbit despre decizii care vor acorda noi posibilităţi soldaților noștri" - a transmis președintele ucrainean Volodimir Zelenski.